**.**

**Siófoki Közös Önkormányzati Hivatal**

**Jegyzője**

8600 SIÓFOK, FŐ TÉR 1. TELEFON +36 84 504100 FAX: +36 84 504103

**E L Ő T E R J E S Z T É S**

**Balatonvilágos Község Önkormányzat Képviselő-testületének**

**2021. november 3-ai rendkívüli ülésére**

**Tárgy:** Javaslat az egyes önkormányzati rendeleteknek a településkép védelméről szóló 2016. évi LXXIV. törvényben meghatározott önkormányzati hatósági hatáskörök átruházásával összefüggő módosításáról szóló önkormányzati rendelet megalkotására

**Előterjesztő:** dr. Sárközy László jegyző

**Összeállította:** Siófoki Közös Önkormányzati Hivatal Balatonvilágosi Kirendeltsége

**Tisztelt Képviselő-testület!**

A Somogy Megyei Kormányhivatal az SO/03/979-1/2021. ügyiratszámú átiratában tájékoztatta a jegyzőket a településtervezéssel összefüggő egyes törvények módosításáról szóló 2021. évi XXXIX. törvény 2021. július 1-jével hatályba lépett rendelkezéseiről.

E jogszabályváltozás nyomán szükségessé vált az Önkormányzat Szervezeti és Működési Szabályzatáról szóló 11/2019.(XII.2.) önkormányzati rendelet, valamint a településkép védelméről szóló 18/2017.(XII.29.) önkormányzati rendelet módosítása. Mindkét rendelet módosítása arra irányul, hogy az eddigi helyi önkormányzati rendelkezéseknek és gyakorlatnak megfelelően a továbbiakban is a polgármester gyakorolhassa – a képviselő-testület által átruházott hatáskörben – a településképi véleményezési eljárással, a településképi bejelentési eljárással, valamint a településképi kötelezéssel és bírság kiszabásával (a továbbiakban együtt: településkép-érvényesítési eszközök) kapcsolatos önkormányzati hatósági hatásköröket.

Az SZMSZ ugyan jelenleg tartalmaz a 4. § (1) bekezdés 18) pontjában a tárgyi hatáskör átruházására vonatkozó rendelkezést, azonban a jogszabály módosulás folytán célszerű annak pontosítása, valamint párhuzamosan a rendelkezés beemelése a településképi rendeletbe.

A településkép védelméről szóló 2016. évi LXXIV. törvény módosításával a településkép-érvényesítési eszközök alkalmazásának jogosultjává, illetve az ezekkel összefüggő hatáskörök címzettjévé 2021. július 1-jével kezdődően a polgármester helyett a képviselő-testület vált. Ahhoz, hogy az eddigieknek megfelelően továbbra is a polgármester maradhasson ezen önkormányzati hatósági hatáskörök gyakorlója, szükséges az érintett önkormányzati rendeletek módosítása, illetve kiegészítése azzal, hogy e hatásköröket a képviselő-testület a polgármesterre ruházza át. A jogalkotó a hatáskör-módosításra a 2021. október 31-i határidőt állapította meg.

A fentiekben foglaltak mentén került előkészítésre az előterjesztés szerinti módosító rendelet.

Kérem a Tisztelt Képviselő-testületet, hogy az önkormányzati rendelet tervezetét az előterjesztésben foglaltaknak megfelelően szíveskedjen támogatni és elfogadni.

Balatonvilágos, 2021. október 29.

 Dr. Sárközy László

 jegyző

**Általános indokolás**

A településtervezéssel összefüggő egyes törvények módosításáról szóló 2021. évi XXXIX. törvény (a továbbiakban: Mód. tv.) 2021. július 1-jével hatályba lépett rendelkezéseivel összhangban szükségessé vált a településkép védelméről szóló 18/2017.(XII.29.) önkormányzati rendelet (a továbbiakban: településképi rendelet), valamint az Önkormányzat Szervezeti és Működési Szabályzatáról szóló 11/2019.(XII.2.) önkormányzati rendelet (a továbbiakban: SZMSZ) módosítása.

A Mód. tv. 65. §-a alapján a településképi véleményezési eljárással, a településképi bejelentési eljárással, valamint a településképi kötelezéssel és bírság kiszabásával (a továbbiakban együtt: településkép-érvényesítési eszközök) kapcsolatos önkormányzati hatósági hatáskörök címzettjévé 2021. július 1-jével kezdődően a polgármester helyett a képviselő-testület vált.

A Mód. tv. 66. §-a, valamint a 75. §-a alapján a képviselő-testület a településkép-érvényesítési eszközökkel kapcsolatos önkormányzati hatósági hatásköröket a településképi rendeletben ruházhatja át, melyről 2021. október 31-ig gondoskodnia kell.

A településképi rendelet jelenleg is úgy rendelkezik, hogy a megjelölt hatásköröket a polgármester gyakorolja, és az eddigi gyakorlat szerint ez így megfelelően működik, illetve alkalmazható. Ugyanakkor a megváltozott törvényi szabályozás miatt az eddigi gyakorlat, illetve jogalkalmazás fenntartásához szükséges a településképi rendeletnek a kiegészítése azzal, hogy az azokkal kapcsolatos önkormányzati hatósági hatásköröket a képviselő-testület a polgármesterre ruházza át.

Az SZMSZ ugyan jelenleg is tartalmaz a 4. § (1) bekezdés 18) pontjában a tárgyi hatáskör átruházására vonatkozó rendelkezést (jelenlegi megszövegezésben: „*18) Dönt a települési főépítész állásfoglalása alapján az önkormányzat településképi rendeletében meghatározott hatáskörökben, településképi bejelentési-, településképi véleményezési-, településképi kötelezés ügyekben*”), azonban a jogszabály módosulás folytán célszerű annak pontosítása, a településképi rendelet kiegészítésével összhangban. Az SZMSZ módosítása a képviselő-testület által a polgármesterre átruházott hatáskörök között így pontosítva, egységesen és összefoglalóan szerepelhetnek a településkép-érvényesítési eszközök, melyek alkalmazásának jogosultjaként, és az ezekkel kapcsolatos hatáskörök gyakorlójaként a polgármester kerül megjelölésre.

A településképi rendelet e kiegészítő rendelkezéseit az egyes önkormányzati rendeleteknek a településkép védelméről szóló 2016. évi LXXIV. törvényben meghatározott önkormányzati hatósági hatáskörök átruházásával összefüggő módosításáról szóló önkormányzati rendelet 1. alcíme tartalmazza.

**Részletes indokolás**

*Az 1. §-hoz:*

Az SZMSZ-t módosító rendelkezést tartalmaz, amelynek alapján az 4. § (1) bekezdés 18) pontja pontosítva, egységesen és összefoglalóan tartalmazza a településkép-érvényesítési eszközökkel kapcsolatos hatáskörök átruházására vonatkozó rendelkezést.

*A 2. §-hoz:*

A településképi rendeletet kiegészítő rendelkezéseket tartalmaz a hatáskör átruházásról.

*A 3. §-hoz:*

Hatályba léptető rendelkezést tartalmaz.

**ELŐZETES HATÁSVIZSGÁLAT**

**az egyes önkormányzati rendeleteknek a településkép védelméről szóló**

**2016. évi LXXIV. törvényben meghatározott**

**önkormányzati hatósági hatáskörök átruházásával összefüggő módosításáról szóló**

**.../.... (...) önkormányzati rendelethez**

A jogalkotásról szóló 2010. évi CXXX. törvény 17. §-a alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről önkormányzati rendelet esetén a helyi önkormányzat képviselő-testületét tájékoztatni kell.

**TÁJÉKOZTATÓ AZ ELŐZETES HATÁSVIZSGÁLAT EREDMÉNYÉRŐL**

**Rendelet-tervezet címe:** *Egyes önkormányzati rendeleteknek a településkép védelméről szóló 2016. évi LXXIV. törvényben meghatározott önkormányzati hatósági hatáskörök átruházásával összefüggő módosításáról*

**Rendelet-tervezet valamennyi jelentős hatása, különösen**

**Társadalmi hatás:** Közvetlen társadalmi hatása a rendelet módosításának nincs.

**Gazdasági és költségvetési hatás:** Közvetlen gazdasági és költségvetési hatása a rendelet módosításának nincs.

**Környezeti, egészségügyi következmények, valamint egyéb hatás:** Közvetlen környezeti, egészségügyi és egyéb hatása a rendelet módosításának nincs.

**A jogszabály megalkotásának szükségessége**, **a jogalkotás elmaradásának várható következményei:** A törvényi szabályozás megváltozása nyomán szükséges a rendelet megalkotása, melynek célja az eddigi gyakorlat, jogalkalmazás fenntartása, miszerint az érintett településkép-érvényesítési eszközöket eddig is a polgármester alkalmazta. Ahhoz, hogy mindez a továbbiakban is így maradhasson, szükséges a hatáskör átruházásról külön rendelkezni és azzal kiegészíteni a településképi rendeletet, illetve azzal összhangban az SZMSZ-t. A jogalkotás elmaradásának következménye, hogy a polgármester helyett a képviselő-testületnek kellene meghoznia 2021. november 1-től kezdődően az érintett településkép-érvényesítési eszközökkel kapcsolatos valamennyi döntést, és a törvényi szabályozással ellentétes rendelkezéseket szükséges lenne módosítani a településképi rendeletben és az SZMSZ-ben is a képviselő-testület soron következő ülésén.

**A rendelet alkalmazásához szükséges feltételek:**

**Személyi:** rendelkezésre áll.

**Szervezeti:** rendelkezésre áll.

**Tárgyi:** rendelkezésre áll.

**Pénzügyi:** rendelkezésre áll.

**Balatonvilágos Község Önkormányzat Képviselő-testületének**

**.../.... (...) önkormányzati rendelete**

**Egyes önkormányzati rendeleteknek a településkép védelméről szóló**

**2016. évi LXXIV. törvényben meghatározott**

**önkormányzati hatósági hatáskörök átruházásával összefüggő módosításáról**

Balatonvilágos Község Önkormányzat Képviselő-testülete az 1. alcím tekintetében az Alaptörvény 32. cikk d) pontjában, valamint a Magyarország helyi önkormányzatairól szóló 2011. évi CLXXXIX. törvény 53. § (1) bekezdésében kapott felhatalmazás alapján; a 2. alcím tekintetében a településkép védelméről szóló 2016. évi LXXIV. törvény 8/A. §-ában, valamint a 16/C. § (2) bekezdésében kapott felhatalmazás alapján, az épített környezet alakításáról és védelméről szóló 1997. évi LXXVIII. törvény 6/A. § (2) bekezdés b) pontjában meghatározott feladatkörében eljárva a következőket rendeli el:

**1. Balatonvilágos Község Önkormányzat Képviselő-testületének a Szervezeti és Működési Szabályzatáról szóló 11/2019.(XII.2.) önkormányzati rendelet módosítása**

**1. §** Balatonvilágos Község Önkormányzat Képviselő-testületének Szervezeti és Működési Szabályzatáról szóló 11/2019.(XII.2.) önkormányzati rendelet 4. § (1) bekezdés 18) pontja helyébe a következő rendelkezés lép:

„18) Alkalmazza a településkép védelméről szóló 2016. évi LXXIV. törvény 8. § (2) bekezdés b)-d) pontjában meghatározott településkép-érvényesítési eszközöket, és a településkép védelméről szóló 18/2017.(XII.29.) önkormányzati rendeletben foglaltak szerint gyakorolja az ezekkel kapcsolatos önkormányzati hatósági hatásköröket.”

**2. A Balatonvilágos Község** **településkép védelméről szóló 18/2017.(XII.29.) önkormányzati rendelet módosítása**

**2. §** A Balatonvilágos Község településkép védelméről szóló 18/2017.(XII.29.) önkormányzati rendelet 4. §-a a következő (4) bekezdéssel egészül ki:

„(4) A képviselő-testület az e rendeletben meghatározott önkormányzati hatósági hatáskört a polgármesterre ruházza át.”

**3. Záró rendelkezések**

**3. §** Ez a rendelet a kihirdetését követő napon lép hatályba.

 Takács Károly dr. Sárközy László

 polgármester jegyző

*A rendelet kihirdetésének napja: 2021. ….*